Foto: Octav Ganea/ Inquam Photos

Parlamentul României a devenit în ultimele zile un DraculaLand, un parc al ororilor, menit să bage spaima în oameni. Nu e zi lăsată de la Dumnezeu să nu vedem un nou monstru născut de mintea fertilă a parlamentarilor din PSD, ALDE și UDMR.

Senatorii și deputații Puterii trăiesc în aceste zile o adevărată frenezie a sângelui. Rechini mari sau pești mici, toți se îmbulzesc să sfâșie câte o halcă din carcasa Justiției. Din această foșgăială dementă, până și cei mai fanatici telespectatori ai programului de guvernare își pun înfiorați mâinile la ochi. Nu pentru asta i-au votat. Imaginile sunt atât de explicite, că s-au zburlit până și guguștiucii utili care cereau să li se arate lor cum va fi afectată independența Justiției de reforma lui Liviu Dragnea. Doar ticăloșii direct interesați continuă să recite la televizor punctajul de la partid, că legile sunt bune, „aveți încredere în noi”.

Cu creionul chimic muiat în salivă, Florin Iordache este imperturbabil. Acest sfinx al ticăloșiei eficiente notează și execută cu zel contabil toate ororile venite de la colegii lui, parlamentarii.

- Bună ziua.

- Bună ziua.

- Cu ce să vă servim?

- Eu aș dori un abuz în serviciu.

- Să fie mai bine făcut?

- Eu aș dori o mărturie mincinoasă.

- Să fie în sânge?

Rând pe rând, au trecut pe la această matroană a legilor Justiției toți membrii grupului infracțional organizat. S-au făcut reduceri pentru grupurile mai mari, cum a fost zilele trecute când 675 de aleși foști și actuali au scăpat de conflictul de interese și de incompatibilități. O domnișoară provenind dintr-o familie penală de tradiție a pus grațioasă cireașa pe tort, propunând nici mai mult, nici mai puțin un amendament care, în traducere liberă, spune că dacă iei șpagă pentru tata nu se pune: nu faci pușcărie.

Am spus-o de mai multe ori: NU poți face reforma Justiției împotriva beneficiarilor. Mărturisesc că am greșit. Fraza e corectă, însă buna credință ne-a făcut să credem că beneficiarii ar fi magistrații și justițiabilii, adică cetățenii care intră într-o sală de judecată. Nu, ultimele zile ne-au confirmat că singurii beneficiari sunt membrii grupului infracțional organizat din Parlament și sponsorii lor. Singura lor grijă este să-și albească rapid cazierele, să dezincrimineze infracțiunile pentru care ar face pușcărie, să caroteze DNA-ul, să-și subordoneze procurorii, adică să-și asigure un viitor liber, fericit și îndestulat. Sunt în stare să demoleze țara ca să rămână cu libertatea și cu banii pe care i-au făcut în anii de capitalism primitiv, în care au jefuit metodic statul.

Or, asta nu se poate negocia!

Singura modalitate de răspuns la blitzkrieg-ul PSD-ALDE-UDMR în Justiție este respingerea integrală a întregului proiect. Orice fel de negociere sau de înțelegere pe amendamente - din partea opoziției, a președintelui, a CSM, a organizațiilor de magistrați - nu înseamnă altceva decât a valida acest proces profund vicios. Este ca și cum ai sta la discuții cu un borfaș dacă să-l lași să intre pe geam sau pe ușă. Întregul demers este lovit din start de nulitate, în condițiile în care el nu pleacă de la prezumția de bună credință. Nu pot să facă reforma Justiției niște condamnați sau inculpați în dosare penale. Este ca și când i-ai permite unui pușcăriaș să-și construiască singur pușcăria, eventual cu tot cu tunelurile de evadare. Acest proces trebuie amânat prin orice mijloace, atâta timp cât partidele aflate la putere nu găsesc oameni mai credibili decât Florin Iordache, Șerban Nicolae, Eugen Nicolicea, Cătălin Rădulescu sau Steluța Cătăniciu. Iar câtă vreme PSD și ALDE vor fi conduse de Liviu Dragnea și Călin Popescu Tăriceanu, reforma Justiției va fi în permanență susceptibilă că servește de fapt intereselor penale ale celor doi. Prin urmare, orice reformă în legislația penală venită din partea cuplului Dragnea-Tăriceanu este o nenorocire din start.

Ce urmărește Liviu Dragnea? Dincolo de rezolvarea dosarului/ dosarelor, pentru Liviu Dragnea, e o chestiune de supraviețuire politică să pună Justiția împăiată la picioarele Partidului. În sinea lui, crede că e singura modalitate prin care poate demonstra că mai are sânge în el, că nu e un șef slab, că nu e momentul să i se ia gâtul. S-ar putea să fie însă prea târziu... Mihai Tudose i-a luat Guvernul și se pregătește de câteva luni să-i ia și partidul.

Cine îi mai oprește? Există puține modalități prin care PSD și ALDE pot fi oprite să legifereze, mai ales că, împreună cu UDMR, se bucură de o majoritate lejeră în Parlament. Președintele Iohannis are căi limitate de a se opune. Va retrimite legile la Parlament, dar majoritatea PSD-ALDE-UDMR nu este obligată să le modifice nici măcar cu o virgulă. Poate să le atace la Curtea Constituțională, dar CCR, sub Valer Dorneanu, este o instituție care joacă pe mâna PSD. Poate să ceară ajutorul Comisiei de la Veneția, dar nu există niciun fel de obligație pentru PSD și ALDE să asculte de cineva - nici de stradă, nici de magistrați, nici de Bruxelles, nici de Departamentul de Stat al SUA.

Și atunci care este soluția? Din păcate, ea se află tot la Partid. Recte la Partidul Social Democrat. Doar acolo, în interiorul Partidului, Liviu Dragnea poate fi oprit. Doar printr-o presiune a partidului profund, pusă pe Comitetul Executiv, se mai poate schimba ceva. Primarii și consilierii PSD din țară nu sunt fericiți nici ei cu situația în care i-a pus Liviu Dragnea și garda lui pretoriană din Parlament. Poporul pesedist nu a votat un program de guvernare prin care se deschid pușcăriile și se amnistiază fapte penale. Este o furie mocnită în teritoriu. Mulți parlamentari mârâie pe la colțuri, nemulțumiți că sunt puși cu toții în aceeași oală cu colegii lor penali. Nu vă închipuiți ce efect are presiunea publică pusă pe fialialele locale ale PSD, de la oraș la comună! Ce fac oamenii aceia la Sibiu de o săptămână, protestul lor tăcut, schimbă implacabil Partidul de la bază spre vârf. Unii pesediști vor ajunge să înțeleagă că nu pot merge în aventura în care îi duce Liviu Dragnea dacă nu vor să se sinucidă politic. Așa începe schimbarea. Însă fiecăruia îi este frică să ridice primul piatra. Veți vedea că o dată cu primul lider cu greutate din PSD care va cere public renunțarea la catastrofalele legi ale Justiției, mulți pesediști vor schimba imediat discursul. Cereți-le parlamentarilor, primarilor, consilierilor, șefilor de organizații din localitățile dvs. să se pronunțe pe subiect. Nu pot sta cu capul în nisip în timp ce țara se surpă în jurul lor.

Da, la fel ca în 1989, ne punem speranța că Revoluția va veni tot de la unul sau unii din Partid... Acum câteva zile m-am dus să-mi încarc cartela de transport public. Doamna din ghereta RATB m-a privit lung.

- De 30 de lei, am cerut.

Doamna s-a apropiat de geamlâc.

- Puneți-mi 30 de lei pe cartelă, am insistat eu, crezând că nu mă aude.

M-am apropiat și eu, văzând că, de dincolo de geamul de sticlă doamna încerca să-mi spună ceva. Când distanța dintre noi s-a scurtat până la limita secretului de stat, doamna de la bilete m-a întrebat conspirativ:

- Ce ziceți, scăpăm de Dragnea?...

Oamenii au intuiția formidabilă să pună întotdeauna exact degetul pe rană.